Ψηφιακή πλατφόρμα για τον γραμματισμό
Με χαρά σας γνωστοποιούμε ότι από την αρχή του Ακαδημαϊκού έτους 2011-2012 λειτουργεί στη διεύθυνση www.literacy.gr  η ψηφιακή πλατφόρμα με όνομα «Ταξίδι στο Γραμματισμό» 
Η πλατφόρμα αναπτύχθηκε από το Εργαστήριο Λόγου και Πολιτισμού του Π.Τ.Π.Ε. και χρηματοδοτήθηκε από την Επιτροπή Ερευνών του Πανεπιστημίου Θεσσαλίας . Σε αυτήν συνεργάζονται μέλη Δ.Ε.Π., ειδικοί μεταπτυχιακοί επιστήμονες, ερευνητές/τριες και εκπαιδευτικοί από τα Παιδαγωγικά Τμήματα Προσχολικής & Δημοτικής Εκπαίδευσης και Ειδικής Αγωγής του Πανεπιστημίου Θεσσαλίας με ιδιαίτερο αντικείμενο ενασχόλησης το γραμματισμό.

Το ‘Ταξίδι στο γραμματισμό’ δημιουργήθηκε με την προοπτική να λειτουργήσει ως χώρος ενημέρωσης, συζητήσεων και προβληματισμού γύρω από ποικίλες όψεις της εισαγωγής των παιδιών στο γραμματισμό. Η επιλογή των θεμάτων καθορίστηκε βάσει έρευνας με συμμετοχή εκπαιδευτικών του Νομού Μαγνησίας, βάσει προηγούμενων επιμορφωτικών εμπειριών των συνεργατών και συνεργατριών της πλατφόρμας, καθώς και σύμφωνα με τις ανάγκες των φοιτητριών και φοιτητών των Τμημάτων μας. Στην πλατφόρμα προβάλλονται παρουσιάσεις για θεωρητικά ζητήματα, διδακτικές προτάσεις, βιβλιογραφία, χρήσιμες ιστοσελίδες και απαντήσεις σε συχνά ερωτήματα σε σχέση με την εισαγωγή των παιδιών στο γραμματισμό.

Η επιστημονική ομάδα ευελπιστεί η πλατφόρμα να αποτελέσει ένα δυναμικό χώρο αλληλεπίδρασης με τους ψηφιακούς αναγνώστες και αναγνώστριες με ενεργό συμμετοχή στο φόρουμ, απαντήσεις σε ερωτήματα, αναρτήσεις εκπαιδευτικού υλικού και ψηφιακές συζητήσεις.

Το υλικό θα ανανεώνεται τακτικά ανάλογα με τις ανάγκες και τα νέα ερευνητικά ενδιαφέροντα.

Η πλατφόρμα βρίσκεται σε περίοδο δοκιμαστικής λειτουργίας.

